ÉVOSZ

Németországi Vállalkozási Tagozat

Köln

HATÁRON ÁTNYÚLÓ SZOLGÁLTATÁSOK AZ EURÓPAI UNIÓBAN

***Munkaerő-kölcsönzés Magyarországról Németországba***

Készült az ÉVOSZ-Németországi Vállalkozási Tagozat (ÉVOSZ-IWTD)

2014. március 14-ei közgyűlésére

*Felhasznált forrás:*

*Merkblatt für Leiharbeitnehmerinnen und Leiharbeitnehmer, Bundesangentur für Arbeit*

*AÜG-munkaerő-kölcsönzési törvény*

*Peter Wolter előadása, ÉVOSZ-BKIK rendezvény, Budapest, 2013.november 27.,*

*Wendler és Sturmfels ügyvédek előadása, IHK Trier, 2014. február 20.*

2011. május 1-től magyar vállalkozások is kölcsönözhetnek munkavállalókat német vállalkozások részére. Csoportos munkaerő-kölcsönzés esetén mindez történhet *kiküldetés keretében*, A 1-es igazolással is. Kizárólag munkaerő-kölcsönző magyar vállalkozások azonban nem kapnak A 1-es igazolást az OEP-től (*hivatkozás: OEP-Körmöczi Márta ea., ÉVOSZ-info-nap Budapest, 2013. április 9.*)

A munkaerő-kölcsönzés (külföldre is) Magyarországon engedélyköteles (118/2001. (VI. 30.) Korm. Rendelet)

A munkaerő-kölcsönzés különös szabályait a Munkatörvénykönyv 214-227 §-ai tartalmazzák.

A németországi munkaerő-kölcsönzést a Munkaerő-kölcsönzési Törvény
(Arbeitnehmerüberlassungsgesetz – AÜG) szabályozza.

A munkaerő-kölcsönzés Németországban is **engedélyhez kötött**, magyar munkaerő-kölcsönző vállalkozások a németországi munkaerő-kölcsönzési engedélyt a kieli munkaügyi ügynökségnél szerezhetik be (Agentur für Arbeit Kiel, O91-Team Arbeitnehmerüberlassung, 24131 Kiel, székhely: Projensdorfer Straße 82, 24106 Kiel, Telefon: +49 (431) 709 1010, Telefax: +49 (431) 709 1011, e-mail: Kiel.091-ANUE@arbeitsagentur.de, vezető ügyintéző: Peter Wolter)

**Nem minősül munkaerő-kölcsönzésnek**, tehát az AÜG hatálya nem terjed ki az alábbi esetekre:

* az ARGE-n belüli munkaerő-kölcsönzés, **kivéve**, ha az ARGE egyik tagja sem német székhelyű cég
* konszernen belüli **átmeneti**, **nem üzletszerű** munkaerő-kölcsönzés, ha a konszernen belül a kölcsönadó vállalat nem eleve kölcsönadásra foglalkoztatja a munkavállalót
(konszern fogalma a német Aktiengesetz 18. §-a szerint, magyar-német viszonylatban létező forma lehet), nyers építőiparban ugyanakkor ez a fajta munkaerő-kölcsönzés nem megengedett
* kétoldalú kormánymegállapodás alapján alapított vállalatokon belüli munkaerő-kölcsönzés (ilyen vállalat jelenleg nincs magyar-német viszonylatban)
* ha a munkaerő-kölcsönzésre a rövidített munkaidő vagy elbocsátások elkerülése érdekében kerül sor, ha mind a kölcsönadó, mind pedig a kölcsönvevő ugyanazon tarifaszerződés hatálya alá tartozik és a tarifaszerződés ezekre az esetekre lehetőséget ír elő a munkaerő-kölcsönzésre

Engedélymentes, *csak bejelentés-köteles a munkaerő-kölcsönzés*, ha:

* ha a vállalkozás kevesebb, mint 50 főt foglalkoztat **és**
* ha a munkaerő-kölcsönzésre a rövidített munkaidő vagy elbocsátások elkerülése érdekében kerül sor **és**
* a munkaerő-kölcsönzés max. 12 hónapig tart

*Itt kell megjegyezni, hogy magyarországi székhelyű vállalkozások esetében a csak bejelentési kötelezettséggel járó munkaerő-kölcsönzés gyakorlatilag nem lehetséges, hiszen a rövidített munkaidő vagy elbocsátások elkerülése érdekében történő munkaerő-kölcsönzés kritériuma csak akkor valósulna meg, ha a munkavállalók a német társadalombiztosítás keretében lennének foglalkoztatva.*

Korlátozások az építőiparban: munkaerő-kölcsönzés az **építőiparban alapvetően tilos**.

Kivételek:

* a kölcsönadó vállalkozás legalább 3 éve építőipari tevékenységet folytat és:
* építőipari tevékenysége túlnyomó részben (min. 51 %-ban) tényleges szakmai építőipari tevékenység és nem munkaerő-kölcsönzés
* ha a kölcsönadó és a kölcsönvevő vállalkozás ugyanahhoz a német tarifaszerződéshez tartozik, illetve a kölcsönadóra a németországi vállalkozás során ez a tarifaszerződés fog vonatkozni, vagy
* a rájuk vonatkozó tarifaszerződés általánosan kötelező érvényű

Az **építőipari szakipar, valamint szerelőipar nem tartozik** a nyers építőipari tevékenységek körébe, így ott a munkaerő-kölcsönzés alapvetően **nem tilos**! (pl.: festés-mázolás, villanyszerelés).

A munkaerő-kölcsönzésre vonatkozó engedélyt 1 év időtartamra adják meg, amelyet további 2x1 évre lehet hosszabbítani. Az egymást követő összesen 3 év után időbeni korlátozás nélküli engedély kérhető. Fontos tudni, hogy az első évet követően a következő évre vonatkozó engedélyt csak akkor adja ki a hivatal (egyéb más feltételek teljesülése esetén) , ha a vállalkozás az első év folyamán **ténylegesen is folytatott munkaerő-kölcsönzési tevékenységet.**

Az engedély költsége első alkalommal és a hosszabbítások esetében 750 euró, az időbeni korlátozás nélküli engedélyé 2.000 euró.

Az engedélykérelem elbírálásában nem játszik szerepet az, hogy a kérelmező német vállalkozás vagy pedig az Európai Unió valamint az Európai Gazdasági Térség valamelyik tagállamában székhellyel bíró vállalkozás.

Ugyancsak fontos szempont, hogy **a kikölcsönzött (magyar) munkavállalók azonos jogokkal bírnak (németországi) kikölcsönzésük idejére, mint a német kikölcsönzött munkavállalók
( egyenlő bérezés (“equal pay”) és egyenlő foglalkoztatási feltételek (“equal treatment”), v.ö. magyar Munkatörvénykönyv 219.d. § )**

Az “equal pay” és az “equal treatment” alapján a kikölcsönzött (magyar) munkavállalók nemcsak a kölcsönvevő törzsállományában foglalkoztatott munkavállalók órabérével azonos órabérben részesülnek (“equal pay”), hanem minden egyéb olyan juttatást is meg kell kapniuk (“equal treatment”), amelyet a törzsállomány megkap. Ilyen többek között a túlórapótlék, a munkaszüneti napokra járó órabér, a kiküldetési pótlék, az ünnepnapon történő foglalkoztatás pótléka, a szabadságnapok száma és az azokra a napokra esedékes bér, 13. havi fizetés, betegség esetén a munkáltató által történő bérfizetés, kantinhasználat, stb.)

Amennyiben a kölcsönvevőnél többfajta bérkagetória is létezik a törzsállomány bérezésére, akkor a kölcsön-munkavállaló bére a legalsó bérkategóriához és egyéb juttatási kategóriához igazodik.

Amennyiben a kölcsönvevőnél nincs a kölcsön-munkavállaló munkaköréhez alkalmazható bérkategória, akkor ki kell alakítani egy olyan bér- és javadalmazási kategóriát, amelyet a kölcsönvevő alkalmazna akkor, ha lenne nála egy a kölcsön-munkavállaló munkakörében foglalkoztatott törzs-munkavállaló.

Az “equal pay” és az “equal treatment” kizárólag a kölcsönadás-kölcsönvétel idejére vonatkozik, a “kölcsönmentes” időszakra azonban nem.

Az “equal pay”-től és az “equal treatment”-től el lehet térni abban az esetben, ha a kölcsönadó vállalkozás valamelyik (német) országosan elismert tarifaszerződéshez csatlakozik. Ilyen például az IGZ-tarifaszerződés, azaz az Interessenverband Deutscher Zeitarbeitsunternehmen és a Deutscher Gewerkschaftsbund ( Német Szakszervezeti Szövetség) között kötött tarifaszerződés. A tarifaszerződéshez való csatlakozás feltétele, hogy a kölcsönadó maga is vagy tisztán munkaerő-kölcsönző vállalkozás legyen ( ami magyar esetben nem megy az A 1-es igazolás megtagadása miatt), vagy pedig a vállalkozáson belül legyen egy olyan üzemegysége, amelyiket kölcsönadásra foglalkoztat.

Fontos tudni, hogy az “equal pay”, tehát a kölcsönmunkavállaló órabére azokban az ágazatokban, ahol a kiküldetési törvény szerint van általánosan kötelező érvényű minimál órabér (tetőfedők, festők-mázolók, villanyszerelők, épülettakarítók), nem lehet kevesebb, mint a törvényhez kapcsolódó minimál órábér.

Jelenleg még nincs általánosan kötelező érvényűvé nyilvánítva a már 2014-re a tarifszerződés partnerek által elfogadott és minden szakmára érvényes minimálbér a munkaerő-kölcsönzésre ( 8,50 euró nyugat, 7,86 euró kelet) azokban az esetekben, ahol az “equal pay” ezeknél az órabéreknél jelenleg kevesebb lenne.

*Nem tévesztendő szem elől a jelenlegi német kormány koalíciós szerződésében megfogalmazott cél sem, nevezetesen, hogy a jövőben törvényben kívánják szabályozni azt, hogy a kikölcsönzött munkavállalóknak a kikölcsönzés 9. hónapjától minden esetben a kölcsönvevő törzsállományának bér- és javadalmazási feltételeit kell majd biztosítani.*

A munkaerő-kölcsönzési engedély kiváltásának menete a kieli munkaügyi ügynökségnél:

1. Kérelem benyújtása a hivatalban
2. Első hivatali vizsgálat, adategyeztetés, illetékfizetési határozat kiküldése ( a 750 euróról), felhívás a hiányzó igazolások benyújtására, megbízhatósági vizsgálat (Zuverlässigkeitsprüfung)
3. Intenzív kérelemvizsgálat az illeték beérkezése után
4. Pozitív döntés esetén engedély kiadása az 1. évre
5. Hosszabbítási kérelem benyújtása min.3 hónappal az első engedély lejárta előtt
6. Hosszabbítás engedélyezése megbízhatósági vizsgálat és a vállalkozás ellenőrzése után
7. Hosszabbítási kérelem benyújtása a második ill. harmadik engedély lejárta előtt
8. 3. év után az időbeni korlátozás nélküli engedély kérelmezése
9. Az időbeni korlátozás nélküli engedély kiadása

A megbízhatósági vizsgálathoz szükséges dokumentumok ( hivatalos német fordításban):

* magyar cégkivonat
* társasági szerződés
* hatósági erkölcsi bizonyítvány
* NAV igazolás adó- és tb-járulékok megfizetéséről
* aktuális banki igazolás a cég likviditásáról, bonitásáról (kölcsönzött munkavállalóként 2.000 euró banki letét, de minimum 10.000 euró megléte)
* kölcsön-munkavállalói szerződésminta ( munkaszerződés )a kikölcsönzés előtti időszakra vonatkozóan, kiegészítve a kikölcsönzés idejére vonatkozó adatokkal
* kölcsönadói-kölcsönvevői szerződésminta (munkaerő-kölcsönzési szerződés )
* magyar hatósági engedély munkaerő-kölcsönzésre

A kölcsön-munkavállalói szerződésminta ( munkaszerződés a kikölcsönzés előtti időszakra vonatkozóan) főbb tartalmi pontjai:

* szerződő felek neve, címe
* munkaviszony kezdete és időtartama (amennyiben határozott idejű )
* munkavégzés helye ( ha több, akkor utalni kell erre)
* kölcsön-munkavállaló feladatköre
* a munkabér összetétele és mértéke (pótlékokkal, prémiumokkal)
* az alapbér mértéke és a pótlékok összetétele ( túlóra, hétvégi foglalkoztatás, kiküldetési pótlék, stb.)
* munkaidő
* szabadságnapok száma
* felmondási idő
* alkalmazandó bértarifaszerződés megnevezése

A kikölcsönzés idejére a kiegészítő szerződés az alábbiakat tartalmazza:

* kölcsönadó neve, címe
* tevékenység-engedélyező hatóság neve
* engedély kiadásának helye, ideje
* a kölcsönadási időszakon kivüli munkaviszonyra vonatkozó javadalmazás mértéke, összetétele

A kölcsönadói-kölcsönvevői szerződésminta (munkaerő-kölcsönzési szerződés ) főbb pontjai:

* szerződő felek adatai
* nyilatkozat arról, hogy a kölcsönadó rendelkezik hatósági engedéllyel a kölcsönadásra
* kölcsönadott munkavállaló tevékenysége és végzettsége
* a kölcsönvevő hasonló munkakört betöltő munkavállalóinak főbb foglalkoztatási feltételei ( kivéve, ha a kölcsönadó IGZ-tarifa hatálya alá esik )

Az engedélykérelem elutasításának indokai lehetnek:

* tb-járulékok befizetésének elmulasztása
* adófizetési hátralék
* munkavédelmi szabályok be nem tartása
* munkaügyi törvényes előírások megszegése
* külföldiek foglalkoztatására vonatkozó előírások be nem tartása
* cég likviditási gondjai, bonitási problémái (kölcsönzött munkavállalóként 2.000 euró banki letét, de minimum 10.000 euró megléte)
* ágazati bértarifa alatti javadalmazás
* a cégnek nincs tevékenysége az EU-ban
* a cég székhelye nem EU-tagországban van

A munkaerő-kölcsönzés keretében foglalkoztatott munkavállalókat a foglalkoztatás megkezdése előtt be kell jelenteni a kiküldetési törvény (Arbeitnehmer-Entsendegesetz – AEntG) 18. §. 3. bek.szerint előírt feltételek alapján. A bejelentési kötelezettségnek a KÖLCSÖNVEVŐ tesz eleget. A bejelentési kötelezettség kizárólag a kiküldetési törvényhez kapcsolódó általánosan kötelező érvényű minimálbér megléte esetén áll fenn.

A munkaerő-kölcsönző cégek félévente részletes statisztikai jelentést kötelesek tenni a kölcsönzött munkavállalók számáról, a kölcsönesetek számáról, a kölcsönvevők számáról, a munkaviszonyban állók számáról, a foglalkoztatás napjainak számáról, mindezt gazdasági ágazatokra lebontva. A jelentést a Zentraler Statistischer Meldedienst-nek kell elküldeni, amelyik a Bundesagentur, Regionaldirektion Berlin-Brandenburg alatt található, címe: Friedrichstr. 34,10939 Berlin, Telefon:030/5555 99 7383)

Az engedélyezési eljárás részletesen az alábbi honlapon tanulmányozható:

<http://www.arbeitsagentur.de/web/content/DE/Unternehmen/Rechtsgrundlagen/Arbeitnehmerueberlassung/index.htm>

Az engedélyezési formanyomtatványok letöltése:

<http://www.arbeitsagentur.de/web/content/DE/Formulare/FormularefuerUnternehmen/Arbeitnehmerueberlassung/Detail/index.htm?dfContentId=L6019022DSTBAI516547>

Köln, 2014. február 26.

Összeállította: Mervai Péter
tagozati titkár